ሓላፊ ቢሮ ፍትሒ እቲ ክልል ኣቶ ኣማኑኤል ኣሰፋ እቲ ስርዓት መረጻ ናይ ምቕያር ሓሳብ ብሃንደበት ዝመጽአ ከም ዘይኮነ እዩ ዝዛረብ። "ቅድም ኢሉ ልፍንታዊ ግንባር ኢህወዴግ ንፓርላማ ዘየብቅዕ ድምጺ ኣብ መላእ ኢትዮጵያ ዝወሃቡ ድምጺታት ትርጉም ብምሃብ ናብ ፓርላማ ብዘእቱ መንገዲ ንቐይሮ፤ ዝጎሓፍ ድምጺ ክህሉ የብሉን ዝብል ውሳነ ነይሩዎ'ዩ" ይብል። እቲ ዝጸንሐ ስርዓት መረጻ ሓደ ውድብ ጥራሕ ናብ ቤት ምኽሪ ዘእቱ እዩ ተባሂሉ ይንቀፍ ምንባሩ ዘዘኻኽር ኣቶ ኣማኑኤል፡ ነቶም ኣብ ትግራይ ዝፍጠሩ ዘለው ሓደሽቲ ውድባት ከተኣናግድ ዝኽእል መስርሕ ንምትእትታው መጽናዕቲ ከም ዝተገበረ ይዛረብ። "ኣብ ትግራይ ተወዳደርቲ ዝኾኑ ፖለቲካዊ ውድባት ይበዝሑ ኣለዉ። ስለዚ ይብዛሕ ይውሓድ ነዞም ውድባት ብዝተፈላለየ መልክዑ ዝመርጾም ክህሉ እዩ፡፡ አዐሪኻ ዴሞክራሲ እናስፋሕኻ ክትኸይድ እንተለኻ ንመሰል ውሑዳት ትርጉም እናሃበካ ኢኻ ትኸይድ" ብምባል ኣሳታፊ ከም ዝከውን ይገልጽ። በዚ መሰረት ድማ ነቲ ዝጸንሐ ኣብዝሓ ድምጺ ዝረኸበ ክዕወት ዝፈቅድ ስርዓት መረጻ ብዘይጎድእን ተመጣጣኒ ስርዓት መረጻ ብዘተኣናግድን መልክዑ ተመዓዳዳዊ ሓንፈጽ ስርዓት መረጻ ክኸውን ከም ዝተወሰነ ሓላፊ ቢሮ ፍትሒ ክልል ትግራይ ኣቶ ኣማኑኤል ኣሰፋ ንቢቢሲ ተዛሪቡ። ርእይቶ ፖለቲካዊ ውድባትን ሰብሞያ ሕግን ምስ ወድባት ብሄራዊ ባይቶ ዓባይ ትግራይን ውድብ ናጽነት ትግራይን ብምዃን ተመጣጣኒ ስርዓት መረጻ ክህሉ ከም ዘለዎ ሓሳብ ከቕርብ ዘጸንሐ ውድብ ሳልሳይ ወያነ፡ ነቲ ሐዚ ቐሪቡ ዘሎ ተመዓዳዊ ሓንፈጽ መረጻ ከም ዘይቕበሎ፡ ሓላፊ ርክብ ህዝቢ እቲ ውድብ ኣይተ ክንፈ ሓድሽ ንቢቢሲ ገሊጹ። "ኣብ ዓንቀጽ 48 ተመሓይሹ ዝነበረ ስርዓት መረጻ ኣይንቕበሎን፤ እቲ ሐዚ ሓንፈጽ ተባሂሉ ዘሎ ስርዓት'ውን እንተኾነ 80 ሚኢታዊት ነቲ ዝነበረ ዘቐጽል እዩ" ዝብል ኣይተ ክንፈ ሓድሽ፡ ነቲ ገዛኢ ውድብ ዝጥዕም ሓሳብ'ዩ ቐሪቡ ዘሎ ኢሉ። ብተወሳኺ "እቲ ባይቶ በቲ ገዛኢ ውድብ ዝቐረበ ናይ መረጻ ስርዓት እዩ ኣጽዲቑ ዘሎ፤ ስለዚ ሓሳብና ኣብቲ ናይ መረጻ ስርዓት ዝምልከት ኣይተኻተተን" ብማለት፡ እቲ ምትሕንፋጽ ፍርቂ ፍርቂ ወይድማ 40 ሚኢታዊት ብ60 ሚኢታዊት ክኸውን ከም ዝግባእ ሓቢሩ። "ካልኣይ ኣብቲ 20 ሚኢታዊት ወይ 38 መናብር እውን እቲ ገኣዚ ውድብ እውን እዩ ክወዳደር፤ ግን እንተውሓደ እቲ 38 መናብር ንተነሓናሕቲ ውድባት ክፍቲ ዝግበረሉ ዕድል ክፍጠር ነይሩዎ" ዝብል ርኢይቶ ኣለዎ። ፋይናንሳዊ ወጻእታት መረጻ ትግራይ መን'ዩ ዝሽፍኖ?
